作者:程垓
標題:摸魚兒
內容:掩淒涼、黃昏庭院，角聲何處嗚咽。矮窗曲屋風燈冷，還是苦寒時節。凝佇切。念翠被熏籠，夜夜成虛設。倚闌愁絕。聽鳳竹聲中，犀影帳外，簌簌釀寒輕雪。傷心處，卻憶當年輕別。梅花滿園初發。吹香弄蕊無人見，帷有暮雲千疊。情未徹。又誰料而今，好夢分胡越。不堪重說。但記得當初，重門鎖處，猶有夜深月。